b'\n_START_ARTICLE_\nEl\xc3\xa4injalostus\n_START_SECTION_\nJalostuksen ty\xc3\xb6kaluja\n_START_PARAGRAPH_\nJalostuksen ty\xc3\xb6kaluja ovat el\xc3\xa4inten rakenne- ja tuotantoarvostelut, keinosiemennys ja alkionsiirrot. Kaikkia n\xc3\xa4it\xc3\xa4 seurataan tilastollisin menetelmin. Rakennearvosteluissa kiinnitet\xc3\xa4\xc3\xa4n huomiota ruumiin rakenteeseen ja mittasuhteisiin. Tiettyj\xc3\xa4 asioita voidaan painottaa. Nykyisin lypsylehm\xc3\xa4t ovat pihatoissa ja jalkavikoihin on alettu kiinnitt\xc3\xa4\xc3\xa4 enemm\xc3\xa4n huomiota. Automatisoidut lypsyt edellytt\xc3\xa4v\xc3\xa4t tietynlaista utarerakennetta. Tuotantoarvosteluissa seurataan maidon m\xc3\xa4\xc3\xa4r\xc3\xa4\xc3\xa4 ja laatua. Lihantuotannossa seurataan painon kehittymist\xc3\xa4 sek\xc3\xa4 jalostusel\xc3\xa4inten j\xc3\xa4lkel\xc3\xa4isten teurastusten yhteydess\xc3\xa4 saatuja tietoja. Keinosiemennyksen avulla hyv\xc3\xa4lt\xc3\xa4 siitosurokselta saadaan enemm\xc3\xa4n j\xc3\xa4lkel\xc3\xa4isi\xc3\xa4 kuin astutusten avulla olisi mahdollista. Siitosuroksen arviointi ja tulosten seuranta ovat eritt\xc3\xa4in t\xc3\xa4rkeit\xc3\xa4, koska my\xc3\xb6s huonot ominaisuudet voivat moninkertaistua. Keinosiemennys ehk\xc3\xa4isee my\xc3\xb6s astutusten yhteydess\xc3\xa4 levi\xc3\xa4vien tautien levi\xc3\xa4mist\xc3\xa4. Alkionsiirron avulla naarasel\xc3\xa4imelt\xc3\xa4 voidaan saada enemm\xc3\xa4n j\xc3\xa4lkel\xc3\xa4isi\xc3\xa4 kuin se normaalisti olisi mahdollista. Lypsylehm\xc3\xa4lt\xc3\xa4 tarvitaan useita j\xc3\xa4lkel\xc3\xa4isi\xc3\xa4, jotta saataisiin tilastollista tietoa tuotoksesta. Lehm\xc3\xa4 poikii ensimm\xc3\xa4isen kerran kaksivuotiaana ja siit\xc3\xa4 eteenp\xc3\xa4in vasikan vuodessa. Kymmenen vasikan saamiseen kuluu kaksitoista vuotta. Alkionsiirroilla voidaan saada kymmenen j\xc3\xa4lkel\xc3\xa4ist\xc3\xa4 muutamassa vuodessa.\n_START_SECTION_\nJalostuksen riskit\n_START_PARAGRAPH_\nJalostusmateriaalin pit\xc3\xa4\xc3\xa4 olla mahdollisimman laaja, koska tulevia tarpeita on vaikea ennustaa. Monilla maatiaisroduilla voi olla ominaisuuksia, jotka joskus my\xc3\xb6hemmin voisivat parantaa pitk\xc3\xa4lle jalostettuja rotuja, kun tavoitteet muuttuvat. Broilereiden sukulinjoissa on k\xc3\xa4ytetty el\xc3\xa4imi\xc3\xa4, joita on alun perin kasvatettu taistelukukoiksi. Niiden lihasten rakenne paransi lihantuotantoa. Monet maatiaisnaudat ovat sarvettomia eli nupoja ja nykyisin nupoja suositaan koska ne sopivat hyvin pihattonavetoihin. Suurimpana riskin\xc3\xa4 onkin jalostusmateriaalin kaventuminen, koska suurtuotanto t\xc3\xa4ht\xc3\xa4\xc3\xa4 taloudelliseen menestykseen. Ei ole taloudellisesti kannattavaa pit\xc3\xa4\xc3\xa4 pient\xc3\xa4 maatiaislehm\xc3\xa4\xc3\xa4 kun samassa tilassa voi pit\xc3\xa4\xc3\xa4 enemm\xc3\xa4n tuottavan lehm\xc3\xa4n. Koirien ja kissojen jalostuksessa vaikuttavat muoti-ilmi\xc3\xb6t eritt\xc3\xa4in paljon. Aikoinaan Lassie-filmit lis\xc3\xa4siv\xc3\xa4t skotlanninpaimenkoirien kysynt\xc3\xa4\xc3\xa4. Nykyisin suosittuja ovat pienet, py\xc3\xb6re\xc3\xa4p\xc3\xa4iset koirat. Kyseh\xc3\xa4n on el\xc3\xa4vien lelujen kasvatuksesta. J\xc3\xa4rkev\xc3\xa4\xc3\xa4 perustetta t\xc3\xa4llaiselle kasvatukselle on vaikea keksi\xc3\xa4. Muoti-ilmi\xc3\xb6iden seuraaminen on lis\xc3\xa4nnyt selv\xc3\xa4sti erilaisia sairauksia.'